Hans Engell (KF), 1999-06-16:
Den 24. marts indledte NATO de luftmilitære angreb mod det serbiske Milosevicregimes militære styrker, og efter 78 dages luftangreb, hvorunder også danske F-16 fly fløj 200 missioner med 3.000 timer på vingerne i en glimrende indsats, lykkedes det at fremtvinge den politiske og diplomatiske løsning, der hele tiden har været målet.
Det er værd at understrege, at de mål, som en enig NATO-alliance satte sig, er blevet fastholdt.
Hertil skal Danmark naturligvis yde sit bidrag og sin indsats, og vi kan derfor støtte regeringens forslag, ligesom vi giver opbakning til den øvrige humanitære og økonomiske indsats, der er nødvendig for at sikre en harmonisk og stabil udvikling i denne region, hvis sikkerhedspolitiske situation også er i klar dansk interesse.
Efter krigen melder det spørgsmål sig naturligvis, om bombningerne var nødvendige.
Kunne problemerne ikke være løst ved forhandlingsbordet?
Hertil er svaret nej.
Forhandlingsmuligheden var i mere end et år til stede, men det lykkedes ikke at få Milosevic til at forpligte sig til en aftale.
Havde NATO tøvet, ville de endeløse tovtrækkerier ved forhandlingsbordet fra serbisk side været udnyttet til at fuldføre de etniske udrensninger, som Milosevic så grundigt havde forberedt.
Resultatet var blevet en moralsk, militær og politisk katastrofe for hele regionen, for hele Europa.
Havde vi accepteret denne politik, ville vi i Europas midte have haft en befolkning på en million mennesker, hjemløse, fordrevne, bosat i Europas fattigste lande.
Vi havde oplevet risiko for spredning af konflikten med den potentielle risiko, der også lå for stormagtskonflikt.
Gennem de mange uger er det lykkedes at holde NATO-alliancen sammen trods serbiske forsøg på at splitte sammenholdet.
Det siger utroligt meget om NATO's styrke, at dette er lykkedes.
I halvtredsåret for alliancens oprettelse er det blevet understreget, at alliancens nye strategiske koncept ikke er en venlig skåltale, men udtryk for, at alliancen tager sine nye veldefinerede opgaver alvorligt.
Beslutningen om luftangrebene har heller ikke ødelagt forholdet til Rusland.
Der har været uenighed og er det fortsat, men NATO og de russiske forhandlere har i fællesskab kunnet udvikle en diplomatisk strategi, som har afsluttet krigen.
Kosovo er også blevet et vendepunkt for et europæisk samarbejde.
Den fredsstøttende styrke, som nu overtager opgaverne i Kosovo, vil i betydelig grad blive opbygget af europæiske forsvarsenheder, ligesom europæerne skal bidrage markant til den humanitære indsats.
Det giver en helt anden baggrund at debattere europæisk forsvars- og sikkerhedssamarbejde på, og også den debat deltager vi gerne i med det sigte at sikre en fuldgyldig dansk deltagelse og indflydelse på dette samarbejde.
Regeringen redegør i forslaget for baggrunden, herunder FN's beslutning, og vi er tilfredse med, at man har valgt at udsende en robust styrke.
Vi er også opmærksomme på de betydelige menneskelige og økonomiske krav, udsendelsen af denne styrke indebærer.
Det stiller krav til forsvaret både personelmæssigt og
til materiellet
, og vi er på den baggrund tilfredse med de bestemmelser, vi har i den nye forsvarsaftale om det økonomiske niveau for dansk deltagelse i internationale operationer; en aftale, som vi vil vogte nidkært.
Formår vi, NATO og de danske styrker at sikre freden og den stabile udvikling i regionen lige så effektivt, som krigen blev ført, kan Kosovo blive et vendepunkt for NATO og Europa.
Kosovo er den første egentlige krig, som er ført i menneskerettighedernes navn.
Det er den første krig, hvor den luftmilitære indsats viste sig at være afgørende.
Det var hverken landegrænser, handelsinteresser, olieforsyninger eller andre mere egennyttige motiver, der dannede baggrund.
Det var en krig, hvor missionen var veldefineret, nemlig at bringe flygtningene tilbage til deres hjem og at bygge en varig og retfærdig fred i Kosovo.
Det er den opgave, som nu forestår.
Den bliver ikke let.
Den kalder også på dansk medansvar og aktiv deltagelse, og derfor støtter vi regeringens forslag og ønsker det hurtigt gennemført.